Joululaulu
Kylmät, kylmät on talven hanget,
 paksut on Pohjolan roudan kanget,
 synkät täällä on syksy-yöt,
 pitkät täällä on puhdetyöt, –
 lämpöä, päivää tarpehen on
 paljon Suomeni mailla!

 Jäykät täällä on miesten mielet,
 pimeät täällä on sydänten pielet,
 aattehet vilussa värjöttää,
 tuntoja peittävi petosten jää –
 lempeä, armoa tarpehen on
 paljon Suomeni mailla!

 Joutuos jouluni lapsuuden,
 juhlani rauhan ja rakkauden,
 tulkosi keskehen tuiskusään,
 joutuos joukkohon hallan ja jään –
 lämpöä, lempeä, armoa tuo
 paljon Suomeni maille!

Eino Leino.

Lähde: Työmies 24.12.1896.

Eino Leino
Laulut
Runot
Työmies
1896